《十三日南湖之集宾主六人谨成诗十韵拜呈》
宋代·孔平仲

律管秋灰动，铢衣暑服轻。居官半舜牧，环坐列周卿。

揽辔湖边集，谈经席上倾。逸交希李白，奇策拟陈平。

博奕休言戏，韬钤且议兵。续笺诗义白，重演卦爻成。

午日停龙驭，西风驻鹢程。弓钧寒力壮，天暮霁华明。

绿野接乡遂，良辰推甲庚。浴沂人已散，终日梦魂清。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。